Document ID: 32004R2223

32004R2223
L 379/1
SLUŽBENI LIST EUROPSKE UNIJE
22.12.2004.
UREDBA VIJEĆA (EZ) br. 2223/2004
od 22. prosinca 2004.
o izmjeni Uredbe (EZ) br. 1257/1999 o potpori Europskog fonda za smjernice i jamstva u poljoprivredi (EFSJP) ruralnom razvoju
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 37.,
uzimajući u obzir prijedlog Komisije,
uzimajući u obzir mišljenje Europskog parlamenta (1),
budući da:
(1)
Trećom alinejom drugog podstavka članka 47. stavka 2. Uredbe Vijeća (EZ) br. 1257/1999 (2), kako je izmijenjena Uredbom (EZ) br. 1783/2003 (3), utvrđuje se kako doprinos Zajednice mjerama vezanim za poljoprivredu i okoliš ne smije premašivati 85 % na području koje nije obuhvaćeno Ciljem 1. te 60 % u drugim područjima.
(2)
Člankom 47.a stavkom 3. Uredbe (EZ) br. 1257/1999, kojom se utvrđuju posebne financijske odredbe koje se odnose na države članice koje su Uniji pristupile 1. svibnja 2004., određuje se da se članak 47. iste odredbe ne odnosi na financiranje mjera iz članka 47.a stavka 1., a koje uključuju mjere vezane za poljoprivredu i okoliš. Za te mjere financijski doprinos Zajednice može iznositi i do 80 % u područjima obuhvaćenim Ciljem 1, sukladno članku 47.b stavku 1.
(3)
Kako bi se spriječile razlike u postupanju između država članica koje su bile članice Zajednice 30. travnja 2004. i država članica koje su Zajednici pristupile 1. svibnja 2004. u vezi s financiranjem mjera vezanih za poljoprivredu i okoliš u područjima obuhvaćenima Ciljem 1, stopu financijskog doprinosa koja se primjenjuje na potonje treba uskladiti sa stopom koja se primjenjuje na prvu skupinu od datuma njihovog pristupanja, sukladno trećoj alineji drugog podstavka članka 47. stavka 2. Uredbe (EZ) br. 1257/1999.
(4)
Člankom 47. stavkom 2. drugim podstavkom, prvom i drugom alinejom Uredbe (EZ) br. 1257/1999 utvrđuju se stope doprinosa Zajednice u područjima koja nisu obuhvaćena Ciljem 1 i Ciljem 2. U skladu s člankom 47.a stavkom 3. Uredbe (EZ) br. 1257/1999 kako je izmijenjena Aktom o pristupanju, ove odredbe ne primjenjuju se na države članice koje su pristupile Europskoj uniji 1. svibnja 2004. u smislu da su iste imale isključivo područja obuhvaćena Ciljem 1 i Ciljem 2. Od tada je postalo jasno da neke od spomenutih država članica, kao npr. Slovačka, imaju i područja koja nisu obuhvaćena ranije spomenutim ciljevima, a na koje bi se mogle primijeniti mjere ruralnog razvoja. U takvim okolnostima potrebno je primijeniti na države članice koje su pristupile Europskoj uniji 1. svibnja 2004. odredbe Uredbe (EZ) br. 1257/1999 o utvrđivanju stopa doprinosa Zajednice za mjere obuhvaćene programom ruralnog razvoja.
(5)
Uredbu (EZ) br. 1257/1999 treba sukladno tome izmijeniti,
DONIJELO JE OVU UREDBU:
Članak 1.
U članku 47.a stavku 3. Uredbe (EZ) br. 1257/1999 točka (b) zamjenjuje se sljedećim:
„(b)
Članak 35. stavak 1., članak 35. stavak 2. druga alineja, članak 36. stavak 2. i članak 47., osim drugog podstavka stavka 2., ove Uredbe.”
Članak 2.
Ova Uredba stupa na snagu sljedećeg dana od dana objave u Službenom listu Europskih zajednica.
Primjenjuje se od 1. svibnja 2004.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 22. prosinca 2004.

Labels: 15
19
6